Fortsatt titalls norske skip i Rødehavet: – Ikke akseptabelt 
Flere norske rederier trosser trusselen i Rødehavet. Administrerende direktør i Norsk Sjøoffisersforbund mener skipene bør holde seg unna.  Gjennom tirsdagen har stadig flere norske og internasjonale rederier kunngjort at de holder seg unna Rødehavet på grunn av sikkerhetssituasjonen.  Det skjer etter at et norsk skip angrepet utenfor den jemenittiske kysten mandag. Angrepet føyer seg inn i rekken av angrep fra houthi-opprørere i Jemen mot internasjonal skipsfart i Rødehavet. Likevel er det flere rederier som fortsetter sin trafikk gjennom Rødehavet, istedenfor å ta omveien rundt Afrika. Kan fremme krav Administrerende direktør i Norsk Sjøoffisersforbund, Hans Sande er bekymret for sine medlemmer – og andre sjøfolk som befinner seg i Rødehavet.  – Vår holdning er at det ikke er akseptabelt å reise inn i disse områdene, sier Sande. Han forklarer at det finnes protokoller om at man skal få en «vegringsrett» når det er såkalt «krigslignende tilstander».  – Det er noe denne situasjonen begynner å bære preg av, sier han.  Norsk Sjøoffisersforbund representerer hovedsakelig maritimt sertifisert personell om bord på skip.  – Vi har varslet Rederiforbundet om at dersom dette eskalerer eller vedvarer, skal det komme et krav fra oss om at bruken av protokollen for vegringsrett utvides, avslutter Sande.  Les Rederiforbundets svar lenger ned. Flere skip i Rødehavet Minst ti av Stolt-Nielsens skip befinner seg i Rødehavsregionen, ifølge åpne data fra Marine Traffic som er innhentet tirsdag formiddag. E24 har sjekket den åpne listen over rederiets flåte, opp mot skipenes posisjoner som ligger åpent på internett. Stolt-Nielsen vil ikke svare på om de har skip i området eller ei – eller om de eventuelt vurderer å droppe Suezkanalen.  – Vi fortsetter å overvåke situasjonen nøye for å sikre sikkerheten til mannskapene våre og lasten, men ønsker ikke å gå inn på noen spesifikke detaljer ellers, skriver Jens Grüner-Hegge i en e-post til E24.  Har aldri anløpt Israel Höegh Autoliners har tirsdag formiddag ett skip på vei gjennom Rødehavet. Neste skip skal etter planen ankomme området i begynnelsen av januar. – Vi er selvfølgelig bekymret over situasjonen generelt i Rødehavet. Vi følger de anbefalinger som blir gitt av myndigheter og relevante institusjoner nøye, sier selskapets driftsleder Sebjørn Dahl. Det norske rederiet Inventor Chemical Tankers er eier av skipet som ble truffet av et «objekt» mandag. Rederiet mener det sto på Marine Traffic at skipet hadde israelsk tilknytning. De mener opplysningen er feil, og at «feilopplysningen» var grunnen til at skipet ble skutt mot. Höegh-sjefen er selvsikker på at en lignende misforståelse ikke skal skje med dem. – Når det gjelder israelske forbindelser så har vi ikke israelsk eierskap eller noen anløp i Israel. Det har vi heller ikke hatt historisk, så vi er ikke utsatt for at eventuelle historiske israel-data ikke er oppdatert, skriver driftssjefen til E24. – For sent ute Det norske rederiet Odfjell har ett skip inne i Rødehavet nå, imens et annet skip har blitt omdirigert rundt Afrika. – Hvorfor omdirigerte dere ikke skipet som er i Rødehavet nå? – Vi var for sent ute til å gjøre det, sier administrerende direktør i Odfjell, Harald Fotland. – Er du bekymret for mannskapet om bord på det skipet? – Akkurat for øyeblikket – nei. Men det er jo en veldig utfordrende situasjon. Videre legger han til at selskapet, av sikkerhetshensyn for sjøfolkene deres, ikke har Israelske kunder, de tar ikke Israelske laster og holder seg unna israelske havner. Noen velger å ta risikoen Øystein Kalleklev, toppsjef i Flex LNG og Avance Gas, sier det fortsatt befinner seg mange skip i Rødehavet – til tross for at flere av de store shippingselskapene dropper å kjøre gjennom.  For Flex LNG avhenger skipenes rute av hvilket segment de tilhører.  For timecharter-skipene er det befrakter som bestemmer ruten.  – Det er ingen restriksjoner på å bruke Rødehavet, selv om det er jo økt risiko, sier Kalleklev.  Om befrakter velger å kjøre gjennom Rødehavet eller ei avhenger av tidsfrister, kostnad og risiko.  – Krigsforsikringen i området har femdoblet seg, så det er mye dyrere å reise gjennom Rødehavet. Samtidig velger noen å ta risikoen og kostnaden dersom de har hastverk, sier Kalleklev.  For skipene Flex LNG styrer selv så vil selskapet prøve å unngå Rødehavet.  – Har dere omdirigert noen skip allerede?  – Vi sitter og ser på det nå as we speak. Vi kommer nok til å gå utenom, sier rederisjefen.  – Løpende dialog – Vi deler sjømannsorganisasjonenes bekymring for sikkerheten til alle mannskap i regionen, sier administrerende direktør i Norges Rederiforbund Harald Solberg.  Han sier videre at forbundet derfor har etterlyst koordinert innsats fra myndighetssiden for å sikre fri ferdsel for sivil skipsfart. Mandag kveld annonserte den amerikanske forsvarsministeren en internasjonal militæroperasjon i Rødehavet for å sikre skipene som passerer. – Vi har løpende og god dialog med norske sjømannsorganisasjoner om sikkerhetsutviklingen i regionen, avslutter Solberg.
Et økende antall norske og internasjonale rederier unngår Rødehavet på grunn av sikkerhetssituasjonen. Samtidig er det flere norske skip i området. Rederiet Stolt-Nielsen har minst ti skip i Rødehavsregionen og Höegh Autoliners har ett skip på vei gjennom Rødehavet. Odfjell har ett skip i Rødehavet og et som har blitt omdirigert rundt Afrika.  Norsk Sjøoffisersforbund er bekymret for sjøfolkene i Rødehavet, og sier det kan være nødvendig å bruke protokollene for vegring i lys av den nåværende «krigslignende» situasjonen.